Izaslanstvo HDZ BiH predvođeno Nikolom Lovrinovićem, zamjenikom predsjednika HDZ BiH i Lidijom Bradarom, članicom Predsjedništva HDZ BiH i predsjednicom ŽO HDZ BiH Županije Središnja Bosna odalo je dužnu počast Hrvatima stradalim u lipnju 1993. godine na području općine Travnik. U izaslanstvu su bili brojni stranački kao i dužnosnici HDZ BiH u zakonodavnoj i izvršnoj vlasti u ŽSB: Josip Kvasina, predsjedatelj Sabora ŽSB, Zdenka Džambas, dopredsjednica ŽO HDZ BiH ŽSB i predsjednica Kluba zastupnika HDZ BiH u Saboru ŽSB, Niko Grganović, predsjedatelj Općinskog vijeća Travnik, Miroslav Puljić, član OO HDZ BiH…
Članovi izaslanstva HDZ BiH u nedjelju 8. lipnja položili su vijenac i upalili svijeće pred Spomen obilježjem u groblju Prahulje, a potom su polaganjem vijenaca i sudjelovanjem u misama zadušnicama odali počast travničkim Hrvatima strijeljanim na lokalitetu Bikoši kao i u Brajkovićima, ispred Spomen obilježja stradalim hrvatskim braniteljima i civilima iz ove travničke župe.
Lipanj 1993. godine ostat će krvavim slovima upisan u povijest travničkih Hrvata. U samo nekoliko dana mjeseca lipnja ratne '93. godine braneći prostor općine Travnik, poginulo je 137 hrvatskih branitelja, a sa njihovih ognjišta Armija BiH protjerala 19 600 travničkih Hrvata. Prema podacima stradalničkih Udruga tijekom rata u Travniku su poginula 124 hrvatska civila te 428 branitelja. Armija BiH ojačana dobrovoljcima iz arapskih zemalja počinila je brojne zločine nad travničkim Hrvatima, zločine koji su i 21 godinu poslije ostali nekažnjeni. Jedan od najtežih zacijelo je strijeljanje 37 zarobljenika u selu Bikoši koje se dogodilo 8. lipnja 1993. godine.